|  |  |
| --- | --- |
|  |  *See artikkel räägib linnast; küla kohta vaata artiklit Saue küla* |

---

**Saue linn** on linn Harju maakonnas Saue vallas Tallinnast 4–5 kilomeetrit edela pool. Linna põhja-loodepiiriks on Tallinna–Paldiski raudtee ja lääne-edelapiiriks Kanama–Keila maantee. Saue linn ühines (koos Kernu valla ja Nissi vallaga) Saue vallaga haldusreformi tulemusel 24. oktoobril 2017. Asukoht kaardil.

### Saue linn - siin on hea elada

Millisena kirjeldada Saue linna inimesele, kes pole siin kordagi käinud, ja nii, et oluline saaks öeldud? Raske ülesanne, sest ikka ja jälle tuleb meelde midagi, mis tähtis, kuid pole veel kirjas. Sestap saate siit vaid põgusa ülevaate, milline Saue linn on ja mille poolest tuntud.

Saue on elujõuline ja kompaktne, rahulik, vaikne ja turvaline, ilus ja looduslähedane ligi 6000 elanikuga linn, mis asub Tallinna piirist lõuna suunas vaid kuue kilomeetri kaugusel.

Linn piirneb ühelt poolt Pärnu maantee ja Tallinna ringtee ning teiselt poolt Tallinna-Paldiski (Turba) raudteega.

Linna staatuse sai Saue 25. augustil 1993. Täna on Saue linn Saue valla keskus. Enam kui 25 000 elanikuga (*1. jaanuari 2023. aasta seisuga 23 024 inimest*) Saue vald sündis 24. oktoobril 2017, kui ühinesid Saue linn ning Kernu, Nissi ja Saue vald.

2020. aasta suvel sai valmis uus vallamaja, mis kerkis Saue linna Keskuse pargi veerele. Tegu on omanäolise ja emotsioone tekitava puitehitisega.

  

Saue linnas asub Euroopa põhjapoolseim hästisäilinud tammik, vanimad puud on ligi 400-aastased. Saue mõisahäärber tähistas 2020. aastal 228. sünnipäeva ja on üks Eesti varaklassitsistliku arhitektuuri parimaid näiteid.

  

**Saue linnas on kõik käe-jala juures**

Linn on kompaktne, paikneb 4,39 km2 ja kõik on lähedal: kool, lasteaed, huviringid, muusikakool, noortekeskus, spordirajatised, söögikohad ja kauplused, perearstikeskus, hambaarst ja apteek, päevakeskus ning sotsiaal- ja muud teenused.

  

Kellele Sauel pakutavast ei piisa, sel on lihtne pealinna sõita - Tallinna kesklinn on umbes 20 kilomeetri kaugusel. Sinna saab nii bussi kui rongiga.

  

**Kas maitsete, katuste või masinate linn?**

Tänu logistiliselt heale asukohale on Sauel palju rahvusvaheliselt tuntud ja edukaid ettevõtteid.

Samas võiks Saue olla AS-i Toode järgi katusepealinn - ettevõte toodab ja paigaldab teraskatuseid. Eestis pole just palju ettevõtteid, mis on Soome laienenud läbi firma ostmise. Üks neist on AS Toode, mis ostis 2012. aastal Soome ettevõtte JanLa OY.

Saue võiks uhkusega kanda ka masinapealinna tiitlit. Üks esimesi aktsiaseltse Eestis, AS Sami valmistab erinevaid põllumajandus-, metsatöö- ja teehooldusmasinaid. AS Fors MW toodab metsaveokärusid, konks-tõstehaagiseid ja traktori haakesse monteeritavaid puude laasimis-järkamisseadmeid.

2013. aasta septembris avas Vaasan Grupp Sauel uue kaasaegse külmutatud pagaritoodete tehase, mis annab tööd enam kui sajale inimesele. Eesti juhtiv ujuvkaide lahenduste pakkuja OÜ Top Marine pälvis 2014. aasta ettevõtte ja aasta eksportööri tiitli.

AS-i Saue EPT territooriumiarendus on loonud tegutsemisvõimalused sellistele ettevõtetele, nagu AS Stera Saue, AS Finest Steel ja SSAB Swedish Steel. 

Põhjamaade suurim kivist köögitasapindade tootja Diapol Granite OÜ, Hesburgeri Eesti logistikakeskus, klaasplastist kümblustünne ja basseine valmistav Koriks Fiiber OÜ - Saue linna edukate ettevõtete loetelu võiks pikalt jätkata.

  

**Saue on muusikalinn**

On pea võimatu leida perekonda Sauel, kes poleks seotud laulukooride, tantsurühmade või pillimänguga. Muusikalist haridust annab Saue Muusikakool, rahvatantsurühmi ja rahvamuusikaansamblit Saue Kapell ühendab MTÜ Saue Folk. Laul on kõlamas igas vanuseastmes ja kooriliigis: Sauel on poiste-, laste-, tütarlaste-, noorte meeste ja segakoor ning mitmed lauluansamblid.

  

**Linna kultuuri- ja spordielu on elav**

Kevadist Saue Sõle folkloorietendust loovad üheskoos kõik Saue tantsu-, laulu- ja pillimängukollektiivid. Laulupeoaastatel kogunevad kesksuvel Saue Puhkpillipäevale musitseerima kõik laulupeol osalevad puhkpilliorkestrid. Kontserdisügis toob Sauele tuntud esinejaid, aastaringselt annavad külalisetendusi Eesti teatrid.

Sauelaste liikumishuvi seob ülelinnaline sportlik sari „Sauelane liikuma", mille avab septembris õhtujooks linna tänavatel. 

  

**Kodukohvikute päev koos linna sünnipäevaga**

2014. aastal avasid Saue linna elanikud ja kaitseliit esmakordselt koduaedades, hoovides ja tänavatel kodukohvikud. Sauelased tundsid hea asja ära ja võtsid omaks - kodukohvikute päev pälvis linna aasta teo tiitli ja paisub aasta-aastalt suuremaks. 

Augustilõpu kodukohvikud on sauelaste kingitus linnale sünnipäevaks. Maitseid ja melu täis päeva lõpetab sünnipäevapidu Keskuse pargis.

Päris mitu head aastat on kohvikutepäeval Keskuse pargi toidutänava eest hea seisnud linna asumiselts: jagab platse, kutsub kauplejaid, aitab leida esinejaid, korraldab prügimajandust ja palju muudki veel, mida pidulised tähelegi ei pane.

Ajalugu
-------

1792. aastal ehitati Saue mõisahoone, mille ümber hakkas 1920. aastatel tekkima aedlinn. Peterburi–Narva–Tallinna–Paldiski raudtee oli liikluseks avatud juba novembris 1870.

1960. aastal liideti Saue asundus Tallinnaga. Pärast seda hakkas Sauel arenema elamuehitus. Aastal 1973 moodustati Saue alev Tallinna koosseisus.

25. augustil 1993 sai Saue alevist Saue linn ja see eraldus Tallinnast. 2017. aasta sügisel ühinesid senine Saue vald, Kernu vald, Nissi vald ja Saue linn üheks omavalitsusüksuseks.

Saue linnapea oli 1989–1999 ja 2008–2010 Orm Valtson ning 2004–2007 Ero Liivik. Peale nimetatuid on olnud linnapead Harry Pajundi, Henn Põlluaas ja Tõnu Urva. Harry Pajundi oli ka Saue linna viimane linnapea.

Saue tänavad

Rahvastik
---------

2023. aasta 1. jaanuari seisuga oli Saue linnas 6017 elanikku. 

| Aasta | Arvestuslikrahvaarv1. jaanuari seisuga |
| --- | --- |
| 2001 | 4972 |
| 2002 | 4988 |
| 2003 | 5001 |
| 2004 | 5016 |
| 2005 | 5035 |
| 2006 | 5067 |
| 2007 | 5096 |
| 2008 | 5142 |
| 2009 | 5187 |
| 2010 | 5241 |
| 2011 | 5514 |
| 2012 | 5985 |
| 2013 | 5528 |

2011. aasta rahvaloenduse andmetel oli Saue 5514 elanikust 5145 (93,3%) eestlased, 259 venelased, 42 ukrainlased, 13 valgevenelased, 17 soomlased ja 8 sakslased. Teiste rahvuste esindajate arv jäi alla 5.

Vaata ka
--------

* Hüüru–Alliku–Saue tee
* Saue tänavate loend
* Saue JK
* Saue lipp
* Saue Muusikakool
* Sauevälja
* Saue raudteepeatus
* Saue vapp

Viited
------

1. ↑  Maakatastri statistika, vaadatud 15.10.2018.
2. ↑  Statistikaamet, vaadatud 25.09.2023.
3. ↑  Eesti haldus- ja asustusjaotuse klassifikaator
4. ↑  Statistikaameti koduleht

Välislingid
-----------

|  |  |
| --- | --- |
|  | Pildid, videod ja helifailid Commonsis: **Saue** |

* Saue linna 360° aeropanoraam / aerofoto
* "Saue kasvab mühinal: linna planeeritakse uut elurajooni 1200 korteriga" ERR, 3. juuli 2023

| * v
* r
Saue valla asulad |
| --- |
| Linn | 

* Saue

 |  |
| Alevikud | 

* Laagri
* Riisipere
* Turba

 |
| Külad | 

* Aila
* Allika
* Alliku
* Aude
* Ellamaa
* Haiba
* Hingu
* Hüüru
* Jaanika
* Jõgisoo
* Kaasiku
* Kabila
* Kernu
* Kibuna
* Kiia
* Kirikla
* Kivitammi
* Kohatu
* Koidu
* Koppelmaa
* Kustja
* Laitse
* Lehetu
* Lepaste
* Madila
* Maidla
* Metsanurga
* Munalaskme
* Mustu
* Muusika
* Mõnuste
* Nurme
* Odulemma
* Pohla
* Pällu
* Pärinurme
* Püha
* Ruila
* Siimika
* Tabara
* Tagametsa
* Tuula
* Valingu
* Vanamõisa
* Vansi
* Vatsla
* Vilumäe
* Viruküla
* Ääsmäe
* Ürjaste

 |

Eesti linnad

Abja-Paluoja | Antsla | Elva | Haapsalu | Jõgeva | Jõhvi | Kallaste | Karksi-Nuia | Kehra | Keila | Kilingi-Nõmme | Kiviõli | Kohtla-Järve | Kunda | Kuressaare | Kärdla | Lihula | Loksa | Maardu | Mustvee | Mõisaküla | Narva | Narva-Jõesuu | Otepää | Paide | Paldiski | Põltsamaa | Põlva | Pärnu | Püssi | Rakvere | Rapla | Räpina | Saue | Sillamäe | Sindi | Suure-Jaani | Tallinn | Tamsalu | Tapa | Tartu | Tõrva | Türi | Valga | Viljandi | Võhma | Võru